બે-ચાર અઠવાડિયાં અમને કૅમ્પમાં માંડ થયાં હશે, ત્યાં જ અમારે ફિલિપાઇન્સ જવાનું થશે એવી વાતો અંદરોઅંદર ફેલાવા લાગી. ઉત્સાહની એક લહેરખી અમારામાં ફરી વળી! મનિલાના અખાતમાં સ્પેનની નૌસેના ઉપર ડેવીએ મેળવેલા વિજયના સમાચાર હમણાં જ આવ્યા હતા. એ સમાચારના સથવારે એક તો પહેલેથી જ અમારી કલ્પનાના ઘોડાઓને પાંખો ફૂટી નીકળી હતી! એમાં વળી ત્રણ દિવસની એકસામટી રજાઓ અમને આપવામાં આવી, એટલે અમને પાકી ખાતરી થઈ ગઈ કે બસ, હવે જવાનું નજીક જ છે!